
Felső peremen karboxil-csoportot tartalmazó kavitand származék - kávésav kölcsönhatásának tanulmányozása

Kulcsszavak: 'gazda-vendég' komplexképződés; fluoreszcencia spektroszkópia; spektrofotometria; termodinamikai paraméterek
A kavitandok üregekkel rendelkező, vendégmolekulák befogadására képes gazdamolekulák; melyek ígéretesnek mutatkoznak gázszenzorként, fluoreszcens nanoreaktorként vagy akár molekuláris kapszulaként való alkalmazásra.1 Az általunk vizsgált vendég molekula, a kávésav egy gyakori gyógyhatású készítményekben is használatos polifenol. 2 Mivel a kávésav számos mezőgazdasági termékben (pl. gyümölcsök, borok,3,4 kávé) is fellelhető antioxidáns, fontos, hogy minél érzékenyebb és szelektívebb eszközök álljanak rendelkezésre e vegyületek monitorozására. A lehetséges szenzorkémiai alkalmazások érdekében a kavitand és kávésav molekulák kölcsönhatását UV/Vis- és fluoreszcencia spektroszkópia segítségével tanulmányoztuk elektrokémiai szenzorok készítésekor elterjedten használatos oldószerelegyekben. Az abszorpciós spektrumok hőmérsékletfüggését vizsgálva, a Hyperquad programcsomaggal meghatározott egyensúlyi állandók értékeiből a van’t Hoff egyelet alapján meghatározott termodinamikai paraméterek5,6 1:2 sztöchiometriájú komplex kialakulását valószínűsítik, melyet a Job módszerrel végzett méréseink is megerősítettek. Kimutattuk, hogy a komplexképződési folyamat entrópia vezérelt, ez összhangban van azzal, hogy a Job görbék nagyon kis hőmérsékletfüggés mutatnak. A fluorimetriás mérések során mind a kávésav dimerizáció, mind pedig az 1:2 sztöchiometriájú komplexek kialakulása megerősítést nyert, továbbá a nagyobb érzékenysége miatt a fluoreszcenciás módszerrel az 1:1 sztöchiometriájú komplexek jelenlétét is sikerült kimutatni. A termodinamikai paramétereket a spektrofotometriás méréseknél alkalmazott módszerekkel határoztuk meg. Eredményeink alapján elmondható, hogy az 1:2 sztöchiometriájú kavitand : kávésav komplex kialakulása valószínűbbnek mutatkozik az 1:1 sztöchiometriájú komplex kialakulásánál, valamint, hogy mind a kávésav dimerizációja mind az 1:2 komplexképződés folyamata entrópia vezérelt. Az, hogy a komplexképződést a kávésav dimerek kialakulása megelőzi-e, vagy a kávésav molekulák egyesével kapcsolódnak-e a kavitandhoz, további vizsgálatokat igényel. A koordináció helyére vonatkozóan szintén folynak kísérletek.

